ประกันสังคม เปิดโอกาสให้ผู้ประกันตนเปลี่ยนโรงพยาบาลเพื่อใช้สิทธิเข้ารักษาประจำปี 2565 ได้แล้วเริ่มวันนี้วันแรกไปจนถึง 31 มีนาคม 2565
นางสาวลัดดา แซ่ลี้ โฆษกสำนักงานประกันสังคม กล่าวว่า สำนักงานประกันสังคม เปิดให้ผู้ประกันตนมาตรา 33 และมาตรา 39 ในระบบประกันสังคมสามารถเปลี่ยนสถานพยาบาลเพื่อใช้สิทธิเข้ารักษาเป็นประจำทุกปี โดยในปี 2564 เริ่มเปลี่ยนสถานพยาบาลได้แล้วตั้งแต่วันนี้ ไปจนถึง 31 มีนาคม 2565 พร้อมแนะนำให้ผู้ประกันตนควรเลือกสถานพยาบาลด้วยตนเอง โดยคำนึงถึงความสะดวก ความพึงพอใจ และประโยชน์ในการขอรับบริการทางการแพทย์ สถานพยาบาลที่เลือกจะต้องเป็นสถานพยาบาลในจังหวัดที่ผู้ประกันตนทำงานอยู่ หรือพักอาศัยในเขตรอยต่อของจังหวัดดังกล่าว เพื่อความสะดวกในการใช้สิทธิรักษาพยาบาล สำหรับช่องทางการเปลี่ยนสถานพยาบาลสามารถเลือกดำเนินการได้ใน 3 ช่องทาง คือ 1. ยื่นแบบการเลือกสถานพยาบาลในการรับบริการทางการแพทย์ (สปส.9-02) ได้ที่สำนักงานประกันสังคมทุกแห่งทั่วประเทศ 2.ทำรายการผ่าน www.sso.go.th และ 3. ทำรายการผ่าน Applications SSo Connect กรณีการเปลี่ยนสถานพยาบาลผ่านเว็บไซต์หรือแอปพลิเคชันแล้ว ไม่จำเป็นต้องยื่นเอกสารที่สำนักงานประกันสังคมอีก โฆษกสำนักงานประกันสังคม กล่าวถึงกรณีที่เปิดให้เลือกเปลี่ยนได้ 3 โรงพยาบาล แบ่งเป็นลำดับที่ 1, 2 และ 3 นั้น เพื่อสำรองไว้ในกรณีโรงพยาบาลที่ 1 เต็มจะได้สิทธิ์โรงพยาบาลที่ 2 แทน หรือกรณีโรงพยาบาลที่ 1 และ 2 เต็ม จะได้ใช้สิทธิ์โรงพยาบาลที่ 3 แทน ขอย้ำว่า สามารถใช้สิทธิการรักษาได้เพียง 1 โรงพยาบาลเท่านั้น ทั้งนี้ หากผู้ประกันตนไม่ประสงค์เปลี่ยนสถานพยาบาล ยังสามารถใช้สิทธิการรักษาที่โรงพยาบาลเดิมได้จนกว่าสิ้นสุดความเป็นผู้ประกันตน ส่วนกรณีสิ้นสภาพความเป็นผู้ประกันตนแล้ว ยังสามารถใช้สิทธิต่อไปได้อีก 6 เดือน